Themisto (Mound)

Den Themisto (oder Jupiter XVIII) ass ee vun de klengste bekannte Mounde vum Planéit Jupiter.

 Entdeckung 
Den Themisto gouf fir d'éischt den 30. September 1975 vum Astronom Charles Thomas Kowal an der Elizabeth Roemer entdeckt a krut ufanks déi virleefeg Bezeechnung S/1975 J 1. Leider konnten net genuch Observatioune gemaach ginn, fir d'Bunndaten exakt ze bestëmmen, sou datt den Himmelskierper nees verluer goung.

Am Joer 2000 haten d'Astronome Scott S. Sheppard, David C. Jewitt, Yanga R. Fernández an Eugene (Gene) A. Magnier gemengt, si hätten en neie Jupitermound entdeckt. Den Objet krut d'Bezeechnung S/2000 J 1. Et huet sech awer séier erausgestallt, datt et dee Mound war, deen 1975 entdeckt gi war.

Am Joer 2002 gouf de Mound offiziell no der Nereide Themisto, enger Frëndin vum Zeus (lat. Jupiter) aus der Griichesch Mythologie, genannt.

 Bunndaten 
Den Themisto kreest op enger exzentrescher Bunn op enger mëttlerer Distanz vu 7.507.000 km a ronn 130 Deeg ëm de Jupiter. D'Bunn huet eng Exzentrizitéit vun 0,2420 an steet mat 43,3° staark schréi zum lokale Laplace-Plang.

D'Bunn vum Themisto ass ongewéinlech, well si sech tëscht de Galiléiesche Mounden an de Mounde vun der Himalia-Grupp beweegt.

 Physikalesch Daten 
Den Themisto huet en Duerchmiesser vun an der Moyenne nëmmen 8 km. Seng Dicht gëtt op 2,6 g/cm³ geschat. Seng Uewerfläch ass däischter. D'Albedo ass 0,04, d. h., nëmme 4 % vum agestraalte Sonneliicht gi reflektéiert.

Mat enger visueller Hellegkeet vun 21m ass de Mound liichtschwaach.

 Kuckt och 

 Um Spaweck 
 MPEC 2000-Y16: S/1975 J 1 = S/2000 J 1, S/1999 J 1 19. Dezember 2000 (Bunnelementer an Ephemeriden)

Kategorie:Jupitermounden
Kategorie:Astronomesch Objeten, déi 1975 entdeckt goufen
Kategorie:Entdeckunge vum Charles Thomas Kowal
Kategorie:Entdeckunge vun der Elizabeth Roemer